บขส.เตือนผู้โดยสารอย่าซื้อตั๋วนอกสถานีขนส่ง พร้อมแนะให้ซื้อตั๋วเดินทาง ณ ช่องขายตั๋วที่กำหนดเท่านั้น ป้องกันมิจฉาชีพหลอกลวง
นายสัญลักข์ ปัญวัฒนลิขิต กรรมการผู้จัดการใหญ่ บริษัท ขนส่ง จำกัด (บขส.) เปิดเผยผลการตรวจสอบ หลังมีผู้โดยสารเผยแพร่ภาพการถกเถียงกันบริเวณหน้าช่องจำหน่ายตั๋ว ในสถานีขนส่งผู้โดยสารกรุงเทพ (บรมราชชนนี) หรือสายใต้ใหม่ ว่า เหตุการณ์ดังกล่าวเกิดขึ้น เมื่อวันที่ 5 เมษายน 2566 เวลาประมาณ 10.00 น. มีผู้โดยสารซื้อตั๋วเดินทางไปจังหวัดนครศรีธรรมราชกับบุคคลภายนอก บริเวณด้านหน้าสถานีขนส่งสายใต้ใหม่ ต่อมาผู้โดยสารเห็นว่ามีจุดจำหน่ายตั๋วภายในสถานีขนส่งฯ จึงได้มีการเจรจาขอคืนเงินค่าโดยสารจากบุคคลภายนอก จนเป็นเหตุให้เกิดการถกเถียงกันตามคลิปดังกล่าว ทั้งนี้ เพื่อป้องกันกลุ่มมิจฉาชีพหรือบุคคลภายนอกหลอกหลวง บขส. ขอความร่วมมือผู้โดยสารซื้อตั๋วเดินทาง ณ จุดขายตั๋วที่กำหนดเท่านั้น และหากพบเห็นเหตุการณ์ผิดปกติ ให้แจ้งเจ้าหน้าที่ตำรวจ หรือ พนักงานที่ปฏิบัติหน้าที่ในสถานีฯ ทันทีอย่างไรก็ตาม ยืนยันว่า บขส. มีมาตรการด้านความปลอดภัย ภายในสถานีขนส่งผู้โดยสารกรุงเทพ ทั้ง 5 แห่ง ทั้งติดตั้งกล้องวงจรปิด จัดเจ้าหน้าที่รักษาความปลอดภัย และเจ้าหน้าที่อำนวยความสะดวกผู้โดยสาร หากมีข้อสงสัยในการเดินทาง สามารถสอบถามเพิ่มเติมได้ที่จุดประชาสัมพันธ์โดยตรง หรือ Call Center เรียก บขส. ตลอด 24 ชั่วโมง